
Hipergráfok lefogása és színezése

Dolgozatunkban hipergráfosztályok polikromatikus színezéseihez szükséges élméretek minimális nagyságával foglalkozunk, továbbá c-sekély lefogó halmazokkal, azaz olyan csúcshalmazokkal, amelyek minden élből tartalmaznak csúcsot, de egy c konstans korlátnál nem többet.
Meghatározzuk, hogy bizonyos geometriai hipergráfosztályokon milyen sekély lefogó halmazok léteznek általánosan.
Foglalkozunk továbbá egy speciális hipergráfosztállyal, amelyet megadott halmazbeli differenciájú számtani sorozatok indukálnak. Kapcsolatot találtunk ezen hipergráfosztály és geometriai hipergráfosztályok között, és ezt felhasználva összefüggéseket bizonyítunk a differenciahalmaz és a polikromatikus színezhetőség között.



